Oueromsendbrief 02 van 2020 – Laerskool D F Malherbe
January 23, 2020 W3bAdmin
Die klerebank sal op ‘n Dinsdag en Donderdag, vanaf 13:00 tot 14:00 oop wees. Indien daar ‘n krisis is, skakel Annetjie by 082 560 9456.
Saterdag, 25 Januarie 2020, vind die uitspeelrondtes vir almal wat graag in 2020 in een van die skoolspanne wil wees, plaas. Bring jou skaakstel saam en wees om 09:00 in die media. (Jy moet reeds kan speel). Belangstellendes se name vir Saterdag moet aan die volgende dames gegee word:
Gr. 1-3 Me. B. Brits (0/9)
Gr 4+5 Me. A. Boshoff (0/11)
Gr 6+7 Me. M. Vorster (0/13)
Skoolgelde beloop R10 175 per kind per jaar vir graad 1 tot 7-leerlinge en R12 375 per kind per jaar vir graad R-leerlinge.
Indien u voor 29 Februarie 2020 die volle bedrag wil vereffen sal dit R9 412 per kind per jaar vir graad 1-tot 7-leerlinge wees en R11 447 per kind per jaar vir graad R-leerlinge.
Indien u voor 31 Maart 2020, die volle bedrag wil vereffen, sal dit R9 667 per kind per jaar vir graad 1-tot 7-leerlinge wees en R11 757 per kind per jaar vir graad R-leerlinge.
Vir graad 1-tot 7-leerders is dit dus R925 per maand en R1 125 vir graad R-leerders per maand.
Betaalbaar oor 11 maande.
Verskillende opsies van betaling is beskikbaar: Kontant, Internet, Debietorderstelsel, Kaartfasiliteite.
Ouers ontvang maandeliks ‘n rekening. Kwitansies word op dieselfde dag wat skoolgelde inbetaal word, uitgereik. Indien u nie die kwitansie vir gelde inbetaal, die volgende dag ontvang nie, skakel asseblief die kantoor. Ouers moet asseblief seker maak dat hulle dit ontvang.
Ter wille van effektiewe funksionering van die skool, doen ons ‘n beroep op ouers om asseblief skoolgelde gereeld te betaal.
Subsidievorms is vanaf Maandag, 27 Januarie by Magriet in die kantoor beskikbaar. Aansoeke sluit op 28 Februarie 2020.
Graad R en Graad 1 2020, kom om 12:00 uit tot en met 31 Januarie 2020.
Graad 1: 07:30 – 13:00
Skoolure vanaf 15 Januarie 2020:
Graad 2: 07:30 – 13:00
Graad 3: 07:30 – 13:00
Graad 4-7: 07:30 – 13:45
As bestuur, het ons besluit om die padpatrolliepunt by Kabouter Kampus af te skaf ter wille van ons leerders se veiligheid.
NUWE TRUIE BY MG SCHOOLWEAR
Ons skooltrui bly die gewone swart een. Vir die ouers wat reeds die trui by MG-School wear aangekoop het, moet asb nie bekommer nie. U kind is welkom om dit te dra.
BESOEKE VAN OUERS AAN SKOOL
Hier vra ons asseblief ouers se samewerking. Indien ‘n ouer ‘n personeellid wil spreek, moet dit deur die kantoor geskied. Ouers mag nie op eie stoom na die klasse gaan en personeel se klastyd in beslag neem nie. Afsprake kan by die kantoor gemaak word. Personeel is elke dag vanaf 13:45 tot 14:15 vir afsprake beskikbaar. Indien u slegs ‘n pakkie vir u kind wil afgee, moet dit deur die kantoor gedoen word. Ouers sal by klasse weggewys word indien u nie ‘n besoekerskaart, wat u by die kantoor gekry het, kan toon nie.
Ten einde verkeersvloei glad te laat verloop, doen ons ‘n beroep op ouers om leerders in Sullivanstraat op en af te laai. Ons vra ook dat ouers nie in die ingange van die skool sal stilhou nie, maar verby beweeg na die rugbyveld se kant. Die hekkie in Rameaustraat kan ook gebruik word vir op- en aflaai van leerders. Ouers en leerders moet van die padpatrollie gebruik maak.
Hou te alle tye by die padreëls en wees veral versigtig by die ingang van die tennisbane. Ons kinders is vir ons belangrik.
NUWE EPOS ADRESSE
Let asseblief op dat die eposse van die skool verander het:
Hoof van admin en finansies: info@lsdf.co.za
Daar sal kooroudisies wees op Vrydag, 31 Januarie vanaf 14:00 – 15:00 in die saal. Slegs leerders van Graad 4 -7 word gekies vir die koor.
Daar sal dan vanaf die 7de Februarie elke Vrydag van 14:00 – 15:30 kooroefening wees. Slegs atlete sal verskoon word op die 7de Februarie. Getroue bywoning is van kardinale belang om van die koor ‘n sukses te maak.
Die peuselpot is nou volstoom aan die gang. Ons sien dat ons kinders die kos regtig baie geniet. Kosbestellings kan voorskool geplaas en betaal word. U kind ontvang dan ‘n kaartjie waarmee hy/sy hul kos pouse kan kom afhaal.
Rekeninge word slegs op ‘n “vooruitbetaal” basis gedoen. U kan dan kos via Whatsapp bestel. U kind moet dan net voorskool kaartjies by die snoepie kom afhaal. Indien dit nie moontlik is nie, sal ons die bestellings verifieer met die bestelboek. Whatsapp nommer: 072 580 4997. Ongelukkig het ons nog nie kaartfasiliteite nie, maar ons werk daaraan.
Ons doen ‘n ernstige beroep op ons ouers om seker te maak dat alle kosbare besittings in u motor se kattebak toegesluit word. Maak seker dat u waardevolle artikels nie sigbaar is nie. Ons het reeds twee inbrake op ons terrein by die skool gehad.
Goeie dinge is op ons almal se pad… Moenie ophou om te stap nie. ~onbekend~ 23 Januarie 2020